बृहत्संहिता/अध्यायः ३५
३५ इन्द्रायुद्धलक्षणाध्यायः ।।
 सूर्यस्य विविधवर्णाः पवनेन विघट्टिताः कराः साभ्रे ।	
 वियति धनुःसंस्थाना ये दृश्यन्ते तदिन्द्रधनुः ।।	३५.०१ ।। 
 के चिदनन्तकुलौरगनिःश्वासौद्भूतं आहुराचार्याः ।	
 तद्यायिनां नृपाणां अभिमुखं अजयऽवहं भवति ।।	३५.०२ ।। 
 अच्छिन्नं अवनिगाढं द्युतिमत्स्निग्धं घनं विविधवर्णम् ।	
 द्विरुदितं अनुलोमं च प्रशस्तं अम्भः प्रयच्छति च ।।	३५.०३ ।। 
 विदिगुद्भूतं दिक्स्वामिनाशनं व्यभ्रजं मरककारि ।	
 पाटलपीतकनीलैः शस्त्राग्निक्षुत्कृता दोषाः ।।	३५.०४ ।। 
 जलमध्ये +अनावृष्टिर्भुवि सस्यवधस्तरौ स्थिते व्याधिः ।	
 *वाल्मीके[क्.वल्मीके] शस्त्रभयं निशि सचिववधाय धनुरैन्द्रम् ।।	३५.०५ ।। 
 वृष्टिं करोत्यवृष्ट्यां वृष्टिं वृष्ट्यां निवारयत्यैन्द्र्याम् ।	
 पश्चात्सदैव वृष्टिं कुलिशभृतश्चापं आचष्टे ।।	३५.०६ ।। 
चापं मघोनः कुरुते निशायाम्	
आखण्डलायां दिशि भूपपीडाम् ।	
याम्यापरौदक्प्रभवं निहन्यात्	
सेनापतिं नायकमन्त्रिणौ च ।।	३५.०७ ।। 
 निशि सुरचापं सितवर्णाद्यं जनयति पीडां द्विजपूर्वाणाम् ।	
 भवति च यस्यां दिशि तद्देश्यं नरपतिमुख्यं नचिराद्धन्यात् ।।	३५.०८ ।।